TRADUCERE

Acord

între Uniunea Europeană și Republica Croația privind participarea Republicii Croația la operația militară a Uniunii Europene în Republica Ciad și în Republica Centrafricană (Operația EUFOR Tchad/RCA)

UNIUNEA EUROPEANĂ (UE),

pe de o parte, și

REPUBLICA CROAȚIA

pe de altă parte,

denumite în continuare "părțile",

AVÂND ÎN VEDERE:

adoptarea de către Consiliul Uniunii Europene a Acțiunii comune 2007/677/PESC a Consiliului din 15 octombrie 2007 privind operația militară a Uniunii Europene în Republica Ciad și în Republica Centrafricană (Operația EUFOR Tchad/RCA),

invitația adresată Republicii Croația de a participa la operația condusă de Uniunea Europeană,

finalizarea cu succes a procesului de constituire a forțelor și recomandarea formulată de către comandantul operației UE și de către Comitetul Militar al UE în vederea obținerii unui acord cu privire la participarea forțelor Republicii Croația la operația condusă de UE,

Decizia CIAD/1/2008 a Comitetului politic și de securitate din 13 februarie 2008 privind acceptarea contribuțiilor statelor terțe la operația militară a Uniunii Europene în Republica Ciad și în Republica Centrafricană [1] și Decizia CIAD/2/2008 a Comitetului politic și de securitate din 18 martie 2008 de înființare a Comitetului contribuitorilor pentru operația militară a Uniunii Europene în Republica Ciad și în Republica Centrafricană [2], ambele modificate prin Decizia CIAD/3/2008 a Comitetului politic și de securitate din 14 mai 2008 [3] și prin Decizia CIAD/4/2008 a Comitetului politic și de securitate din 2 septembrie 2008 [4],

decizia Republicii Croația din 15 iulie 2008 de a participa la Operația EUFOR Tchad/RCA,

CONVIN CU PRIVIRE LA URMĂTOARELE DISPOZIȚII:

Articolul 1

Participarea în cadrul operației

(1) Republica Croația se asociază Acțiunii comune 2007/677/PESC din 15 octombrie 2007 privind operația militară a Uniunii Europene în Republica Ciad și în Republica Centrafricană ("EUFOR Tchad/RCA"), precum și oricărei acțiuni comune sau decizii prin care Consiliul Uniunii Europene hotărăște extinderea operației EUFOR Tchad/RCA, în conformitate cu dispozițiile prezentului acord și cu alte dispoziții de punere în aplicare necesare.

(2) Contribuția Republicii Croația la operația EUFOR Tchad/RCA nu aduce atingere autonomiei decizionale a Uniunii Europene.

(3) Republica Croația asigură faptul că forțele sale și personalul său care participă la operația EUFOR Tchad/RCA își îndeplinesc misiunea în conformitate cu:

- Acțiunea comună 2007/677/PESC și cu alte posibile modificări ulterioare ale acesteia;

- planul de operații;

- măsurile de punere în aplicare.

(4) Personalul și forțele detașate în cadrul operației de către Republica Croația își îndeplinesc sarcinile și acționează exclusiv în interesul operației EUFOR Tchad/RCA.

(5) Republica Croația îl informează în timp util pe comandantul operației EUFOR Tchad/RCA cu privire la orice modificare referitoare la participarea sa la operație.

Articolul 2

Statutul forțelor

(1) Statutul personalului și al forțelor cu care Republica Croația contribuie la operația EUFOR Tchad/RCA este reglementat de dispozițiile privind statutul forțelor, convenit între Uniunea Europeană și statele interesate, dacă este cazul.

(2) Statutul forțelor detașate și al personalului detașat pe lângă comandamentul sau elementele de comandă situate în afara Republicii Ciad și a Republicii Centrafricane este reglementat prin acorduri între comandamentul și elementele de comandă în cauză și Republica Croația.

(3) Fără a aduce atingere dispozițiilor privind statutul forțelor, menționate la alineatul (1), forțele și personalul Republicii Croația care participă la operația EUFOR Tchad/RCA se află sub jurisdicția acestei țări.

(4) Republica Croația răspunde pentru toate pretențiile legate de participarea la operația EUFOR Tchad/RCA, formulate de către un membru al forțelor sau personalului său sau privindu-l pe acesta. Republica Croația este responsabilă cu introducerea oricărei acțiuni, în special judiciară sau disciplinară, împotriva oricărui membru al forțelor sau personalului său, în conformitate cu propriile acte cu putere de lege și norme administrative.

(5) Republica Croația se angajează să facă o declarație în ceea ce privește renunțarea la orice pretenții împotriva oricărui stat participant la operația EUFOR Tchad/RCA și să o formuleze la semnarea prezentului acord. Textul respectivei declarații este anexat la prezentul acord.

Articolul 3

Informațiile clasificate

(1) Republica Croația adoptă măsurile necesare pentru asigurarea protecției informațiilor clasificate ale Uniunii Europene în conformitate cu reglementările Consiliului Uniunii Europene, cuprinse în Decizia 2001/264/CE a Consiliului din 19 martie 2001 de adoptare a regulamentului de securitate al Consiliului [5], precum și cu celelalte instrucțiuni formulate de autoritățile competente, inclusiv de comandantul operației UE.

(2) În cazul în care Uniunea Europeană și Republica Croația încheie un acord privind procedurile de securitate cu privire la schimbul de informații clasificate, dispozițiile unui asemenea acord se aplică în contextul operației EUFOR Tchad/RCA.

Articolul 4

Lanțul de comandă

(1) Toți membrii forțelor și ai personalului implicați în operația EUFOR Tchad/RCA rămân sub comanda deplină a autorităților lor naționale.

(2) Autoritățile naționale transferă comanda și/sau controlul operațional și tactic asupra forțelor și personalului lor comandantului operației EUFOR Tchad/RCA. Comandantul operației EUFOR Tchad/RCA este împuternicit să își delege autoritatea.

(3) Republica Croația are aceleași drepturi și obligații în ceea ce privește gestionarea curentă a operației ca și celelalte state membre ale Uniunii Europene participante la aceasta.

(4) Comandantul operației EUFOR Tchad/RCA poate solicita în orice moment, în urma consultării cu Republica Croația, retragerea contribuției acesteia.

(5) Republica Croația desemnează un Înalt Reprezentant Militar (ÎRM) care să reprezinte contingentul său național în cadrul operației EUFOR Tchad/RCA. ÎRM se consultă cu comandantul forțelor UE cu privire la toate aspectele privind operația și este răspunzător de disciplina zilnică a contingentului.

Articolul 5

Aspecte financiare

(1) Republica Croația își asumă toate costurile legate de participarea sa la operația EUFOR Tchad/RCA, cu excepția acelor costuri care fac obiectul finanțării comune, în conformitate cu instrumentele juridice menționate la articolul 1 alineatul (1) din prezentul acord, precum și cu Decizia 2007/384/PESC a Consiliului din 14 mai 2007 de înființare a unui mecanism de gestionare a finanțării costurilor comune ale operațiilor Uniunii Europene care au implicații militare sau de apărare (Athena) [6].

(2) În cazul decesului, al vătămării corporale, al deteriorării sau al distrugerii provocate persoanelor fizice sau juridice din statul sau statele în care se desfășoară operația, Republica Croația plătește, în cazul stabilirii răspunderii sale, despăgubiri în conformitate cu dispozițiile privind statutul forțelor, prevăzute la articolul 2 alineatul (1) din prezentul acord.

Articolul 6

Contribuția la costurile comune

Republica Croația este exonerată de obligația de a contribui la costurile comune ale operației EUFOR Tchad/RCA.

Articolul 7

Modalități de punere în aplicare a prezentului acord

Toate modalitățile tehnice și administrative necesare punerii în aplicare a prezentului acord se stabilesc între Secretarul General al Consiliului Uniunii Europene/Înaltul Reprezentant pentru Politica externă și de securitate comună și autoritățile competente ale Republicii Croația.

Articolul 8

Nerespectarea obligațiilor

În cazul în care una dintre părți nu își respectă obligațiile prevăzute la articolele menționate anterior, cealaltă parte are dreptul de a denunța prezentul acord printr-o notificare prealabilă trimisă prin canale diplomatice cu o lună înainte.

Articolul 9

Soluționarea diferendelor

Diferendele privind interpretarea sau aplicarea prezentului acord se soluționează între părți pe cale diplomatică.

Articolul 10

Intrarea în vigoare

(1) Prezentul acord intră în vigoare în prima zi a primei luni ulterioare datei la care părțile și-au notificat reciproc, pe cale diplomatică, încheierea procedurilor interne necesare în acest sens.

(2) Prezentul acord se aplică în mod provizoriu de la data semnării.

(3) Prezentul acord rămâne în vigoare pe toată durata participării Republicii Croația la operația EUFOR Tchad/RCA.

Încheiat la Bruxelles, douăzeci și șase septembrie două mii opt, în două exemplare originale în limba engleză.

Pentru Uniunea Europeană

Pentru Republica Croația

[1] JO L 56, 29.2.2008, p. 64.

[2] JO L 107, 17.4.2008, p. 60.

[3] JO L 144, 4.6.2008, p. 82.

[4] JO L 247, 16.9.2008, p. 54.

[5] JO L 101, 11.4.2001, p. 1.

[6] JO L 152, 13.6.2007, p. 14.

--------------------------------------------------